CELEX: C2004/314/55
Language: el
Date: 2004-12-18 00:00:00
Title: Υπόθεση T-397/04: Προσφυγή της MobilCom Aktiengesellschaft κατά της Επιτροπής των Ευρωπαϊκών Κοινοτήτων, που ασκήθηκε στις 6 Οκτωβρίου 2004

18.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 314/23
            
         Προσφυγή της MobilCom Aktiengesellschaft κατά της Επιτροπής των Ευρωπαϊκών Κοινοτήτων, που ασκήθηκε στις 6 Οκτωβρίου 2004
   (Υπόθεση T-397/04)
   (2004/C 314/55)
   Γλώσσα διαδικασίας: η γερμανική
   Η εταιρία MobilCom Aktiengesellschaft, με έδρα το Ντίσελντορφ (Γερμανία), εκπροσωπούμενη από τους δικηγόρους K. Jacobsen, U. Wellmann και T. Sharpe, άσκησε στις 6 Οκτωβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων της 14.7.2004 [αριθ. υπόθ. C5/03 (ExN 239/03)],
            
         
               —
            
            
               επικουρικά, να ακυρώσει το άρθρο 1 της απόφασης της Επιτροπής, της 14ης Ιουλίου 2004, [αριθ. υπόθ. C5/03 (ExN 239/03)], ως προς την τελευταία ημιπερίοδο του άρθρου αυτού, όπου προβλέπεται ότι «η Γερμανία πρέπει να εκπληρώσει τον όρο που τίθεται με το άρθρο 2 της παρούσας απόφασης», καθώς και να ακυρώσει πλήρως τα άρθρα 2 και 3 της απόφασης αυτής.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση κρίθηκε συμβατή με την κοινή αγορά μια γερμανική κρατική ενίσχυση προς την προσφεύγουσα, υπό τον όρο ότι η Γερμανία θα εκπληρώσει τους όρους που τίθενται με το άρθρο 2 της απόφασης αυτής. Οι όροι αυτοί συνεπάγονται την υποχρέωση της προσφεύγουσας να κλείσει για επτά μήνες το λεγόμενο «δίκτυο διανομής με απευθείας σύνδεση» που εκμεταλλεύεται.
   Η προσφεύγουσα ισχυρίζεται καταρχάς ότι η Επιτροπή δεν είναι καθ' ύλη αρμόδια. Αφού η επιχειρηματική δραστηριότητα της προσφεύγουσας ως προς τη διαμεσολάβηση για τη σύναψη συμβάσεων κινητής τηλεφωνίας περιορίζεται στη Γερμανία και μόνο, η χορήγηση της ενίσχυσης δεν μπορεί να επηρεάσει το εμπόριο μεταξύ των κρατών μελών.
   Περαιτέρω η προσφεύγουσα υποστηρίζει ότι δεν υπάρχει κανένα νομικό έρεισμα για την επιβολή τέτοιων όρων από την Επιτροπή, πράγμα που σημαίνει ότι συντρέχει παράβαση της Συνθήκης ΕΚ ή κανόνα εφαρμογής της.
   Κατά την προσφεύγουσα, ο όρος που της επιβλήθηκε είναι αυθαίρετος, καθόσον δεν είναι επαρκώς αιτιολογημένος. Η προσφεύγουσα ισχυρίζεται συνεπώς ότι συντρέχει κατάχρηση ή κακή χρήση εξουσίας. Επιπλέον, η Επιτροπή δεν απέδειξε πειστικά, κατά την προσφεύγουσα, ότι η προσβαλλόμενη απόφαση ήταν αναγκαία και πρόσφορη και ταυτόχρονα το ηπιότερο συναφώς μέσο, οπότε παραβίασε την αρχή της αναλογικότητας.